Tikħila Tikek Nota: Jekk qed titħajjar taqra din is-silta, kun af li se tisfa' kompliċi. Issa avżat. Jekk għadek imħajjar, tista' tibda. Torbot idejha tisma' s-skiet. Dak l-istess skiet li nġabar fil-bagalja bla isem li ħa miegħu meta siefer. Ma ħassx il-bżonn li jgħidilha u issa, hi u tfittex is-skiet ma tista' ssibu mkien. Trid twaqqaf ħsibijietha imma dawn ma jobdux. Tgħallmu jagħmlu li jridu. Issikkithom u jisfidawha u jirbħulha. Torbot idejha tisma' s-skiet. Is-skiet storbjuż. Fejn seta' mar Stefan2 Kellu għalfejn jerġa' jorbtilha saqajha fil-kastell kiesaħ tal-Ġermanja2 L-arloġġ itektek u dit-tikka ta' tifla ta' sbatax-il sena tkompli tinkesa bi rmied it-travu li rema qabel ħalla 'l Malta, qabel ħalla lilha. Kien bennej, dejjem b'ġins imqatta'u flokk ta' taħt taċ-ċingi abjad iktar milli suppost, sakemm ittih tfarfira u jaqa' t-trab li jkun ksieh. Kien jogħġobha hekk. Kienet titriegħex xħin tarah jixxabbat ma' xi ħajt ikaħħal xi roqgħa li ħalliet ix-xita tikolha. Ma kienx kapaċi jkaħħal biss. Kien jaf jiftaħ ukoll. Kien jaf jibni l-isbaħ djar, u jibni l-ikbar tamiet. Kien jaf jordom l-ogħla torri, u jordom l-ogħla sentimenti. L-għodod ma kienx iħallihom minuta minn idejh, la fuq ix-xogħol u wisq anqas meta kien ikun ma' Emma Bonavia. Jibni u jordom. Jibni u jordom. Jibni u jordom. ImMa hi kienet ħallietlu tikkitha kollha għalih 20 Leħen il-Malti u hu malajr għamilha daru. Riċetta ħelwa f'waqtiet, imma ħafna drabi morra daqs fwied il-fenek li sajjar il-kok l-aħħar darba li morna nieklu f'restorant. Ħalla l-marrara tinfaqa, l-espert tat-tisjir. Nitħassarha għax jien naf fejn mar Stefan. Iċċempilli kuljum biex tara fejn qiegħda u ma nweġibhiex. Qatt ma kienet iċċempilli qabel, u mhux żgur kellha n-numru tiegħi fil-lista tal-kuntatti. Naħseb qed taħseb li abbandunajtha imma mhux minnu. Ridt nitbiegħed minnha. Ridt nitfa' ħwejġi fil-bagalja bla isem li ħa miegħu Stefan. Darba kien hemm ħwejjeġ Emma f'dil-bagalja. Kienet tefgħet ritratt fuq Facebook tifraħ li se ssiefer miegħu. Fil-wiċċ, libsa bajda ttikkjata bl-iswed. Biswitha, flokk ta' taħt taċ- ċingi ġdid, wieħed mill-eluf imqattgħa li għandu Stefan. Kollox mitfugħ f'bagalja waħda. Kont għafast like għax għoġobni u għax kont kuntenta għaliha u lil Emma Bonavia, inħobbha. Staħa jitkellem. Kelli nqum jien u nidħol fil-kċina biex nagħti ċanfira lill-kok, u hu aktar ħmar. Forsi jien opportunista iktar minnu. Miegħi ma jordomx, għalkemm darba pprova u nfqajt nidħaq f'wiċċu. Ma reġax għamilha. Emminni, inħobbu tassew u għax inħobbu, hekk kif nara li wara x-xogħol għadu bl-għodod kollha f'idu, inwaqqagħhomlu u ntih idejja u hu jagħfashom u jien nitbissem. Ma kienx tajjeb għaliha. Għadha żgħira, jaħasra, u mmanipulaha. B'tgħanniqa kienet timla għajnha. Tgħanniqa mingħandu kienet biżżejjed biex isservi ta' stikka u għal ftit twaqqaf il-materja milli tisponta minn tikkitha. Idejh jinħallu minn ma' ġisimha, l-istikka tinqala' u l-materja terġa' tnixxi b'iktar saħħa. Kien għad kellha ħmistax-il sena meta ltaqgħet miegħu u hu kellu għoxrin sena. Kien ilu li beda jġennen 'it-tfajliet bl-akrobaziji tiegħu fuq it-twavel u l-ħadid, bil-muskoli joqomsu hu u jgħabbi xi kantun fuq spalltu qisu mhux hu. Kien ilu li beda jibni u jordom. Il-faċċata ta' Emma mhix kerha: għandha tbissima sabiħa imma ma kinitx turiha wisq. Tħobb tinqata' għaliha u ħafna jarawha bħala l-istramba. Dawk li qegħdin fil-kors magħha nafhom sew u rari smajthom isemmuha. Id-drabi li semmewha biex jgħaddu xi botta fuqha u jien nitbissmilhom għax daqshom kont nafha u dan kienu jafuh. Kien għad kellha ħmistax-il sena meta ntilfet warajh. Kienet tilmħu u tibda tara friefet roża jtiru mal-kastell Neuschwanstein tal-Bavarja u konfetti ffjuriti minflok il-weraq isfar niedi li jdur miegħu. għadd 33 LXXXIII 21 mad-djarju tagħha, bdejt nara t-tbissima tagħha tikber. U jien sraqthulha. Sraqthulha lil Stefan għax lil Emma Bonavia, inħobbha. Minn dejjem qsamna l-kamra imma qatt ma ħallietni nidħol fid-dinja tagħha. Lanqas meta kienet miegħu, qatt ma tkellimna fuqu. U jien kurjuża u għal tikka sraqtilha d-djarju. Ħallini, tiġġudikanix, kien qed isejjaħli minn fuq sodditha, ftit ċentimetri 'l bogħod minn fejn kelli jdejja mitluqa wara ġurnata studju. Kulma ridt li nittawwal fil-kastell li kienet tgħix fih. Kont għadni ma nafx hux il-kastell li sakkru fih lil Rappunzell jew dak li marret tgħix fih Ċiklemfusa mal-Prinċep. Idejja passew waħedhom u s-swaba'għamlu xogħolhom. Bdejt naqra dwar id-dimonji li jaħarqulha stonku għax ikollha titkellem fil-klassi, il- furkettun li jtaqqbilha oesophagus hi u tiekol xi pastizz jew biċċa pizza kollha żejt, l-ewwel bewsa tagħha ma' Stefan, l-ewwel darba li messha. Skoprejt li anke Emma kienet taf kif, li Emma ma kinitx tal-ħrejjef kif kont naħseb. Kollox pittret fuq il-karta, sal-inqas dettall … kif kaħħalha ma' ħajt, il-bews, il-kliem li qallha f'widintha, il-movimenti ta' jdejh u ta' jdejha, it-tnehid u l-orgażmu. Ħallietu jmissha l-belha, biex l-għada ħallieha. U reġgħu flimkien. U reġa' ma tax kasha għal xi żmien. U reġa'tbissmilha. U reġa'nsieha għal xi jiem. Wasalt fejn waslet iż-żigarella mżarrda, qalb żewġ paġni f'nofs id-djarju. Sibt versi U mhux paragrafi u għal waqt wieħed ftakart li jien ma kellix inkun qed naqra dak id-djarju. Għajnejja komplew jitremblu fuq il-morfemi. Kien qasmilha qalbha reġa' u riedet tinqeda bil-metafora biex forsi lid-djarju tħawdu tikka oħra, tistordih, iħalliha, iħallilha rmied l-għabra warajh, tagħtas għal darba, tnejn, tlieta, u taqbżilha demgħa … Irfistli fuq il-libsa ttikkjata. It-tikek saru passi li ttikkjawli lil qalbi. Tomxotli xagħar għajnejja Qalbi sodda mqallba u ħsusi ġisem mgħaqqad mal-friex irejjaħ sbuħija tat-tajjar li tajjart minn moħħok u f'leħħa ħarbat lil tiegħi. 22 Leħen il-Malti Tħassartha. Ħassejt li għandi nagħmel xi ħaġa għaxlil Emma Bonavia, inħobbha. U sraqthulha. Kont nafli kapaċi nġibu jiekol minn idejja. Ġennintu għal warajja kif naf jien u nessejtu kif jaqsam qalb it-tfajliet wara li għall-elf u l-aħħar darba qasam qalb Emma. Il-binja ta' ġismu ma beżżgħetnix milli nirkeb fuq dahru u nħalli l-kantun tiegħi jagħfas fuqu. Irbaħtu u Emma ma tafx. Ma tafx kif u x'fatta, għala ħarbilha bil-bagalja bla isem xi mkien fejn ma tafx. Min jaf xi ssaqsi l-belhal Imweġġgħa bħalissa, bħal kull darba oħra li telaqha. Ifraħ, Emma Bonavia; din kienet tal-aħħar. Kompli pitter kull mistoqsija tqila li għandek fid-djarju, sabiħa. Xi darba għad issib is-skiet li ilek tixxennaq għalih sentejn. Inħobbok, Emma Bonavia. Lil oħti ma nħobbhiex. Dik ma nafhiex li kieku mhux bis-serqa. U issa anke int sraqt, tafx2 Anke int passejt iżżejjed fil-kastell tagħha. Qrajthom il-versi hux2 Stajt qbiżthom jew waqaft. Sirt taf framment minnha bħali, framment li ma riedet lil ħadd isir jaf. Qed nogħxa bik għax naf'li tkażajt bija xħin għidtlek li ftaħt id-djarju tagħha. Int kompliċi daqsi … ħarist fejn ma kellekx tħares. U issa x'se tagħmel2 Jekk xi darba tiltaqa' ma' Emma għidilha li Freva Bonavia tħobbha. għadd 33 LXXXIII 23